
Hagyományos és rendhagyó módszerek az olasz múzeumpedagógiában

Kutatásom két méltán nagy múltú olasz egyetem- a bolognai és a padovai- múzeumi szervezeténél végzett múzeumpedagógiai megfigyeléseimen alapul; különös tekintettel az általuk preferált szóbeli és interaktív módszerek vizsgálatára, illetve a tárgyi és írásos segédanyagok elemzésére.
Leginkább arra voltam kíváncsi, hogy milyen mértékben és hogyan használják ezeket a több száz éves – és kiemelten az egyetemi oktatás szolgálatában álló - gyűjteményeket a foglalkozások során. Valamint, hogy a kiállítások koncepciója elősegítette-e az ilyen irányú tevékenységet, avagy hogyan hidalták át az esetleges hiányosságokat? Azt is figyeltem, hogy milyen eredménnyel járnak a még mindig alkalmazott hagyományos módszerek és hogyan viszonyulnak ezek az újító, modern technológiát és múzeumpedagógiai lehetőségeket alkalmazó foglalkozásokhoz.
Alapvető célkitűzésem a „jó gyakorlat”, a kreatív ötletek és eljárások hazai adoptálása volt; ebből kifolyólag esettanulmányos formában mutattam be néhány kiemelkedő múzeumpedagógiai foglalkozást és az általam vélt konkrét magyarországi hasznosítási lehetőségeket, melyek közül a legjelentősebbek szóban is bemutatásra kerülnek.



